คลังเพิ่มทุน2แบงก์รัฐจุ๋มจิ๋มขอ2หมื่นล.ให้พันล้าน
คลังหมดท่า มีเงินเพิ่มทุนให้ 2 แบงก์รัฐแค่ 1,000 ล้านบาท จากที่ขอมา 2 หมื่นล้านบาท
20 ก.พ. 2556

คลังหมดท่า มีเงินเพิ่มทุนให้ 2 แบงก์รัฐแค่ 1,000 ล้านบาท จากที่ขอมา 2 หมื่นล้านบาท 
นายอารีพงศ์ ภู่ชอุ่ม ปลัดกระทรวงการคลัง ได้เชิญนายธานินทร์ อังสุวรังษี กรรมการผู้จัดการธนาคารอิสลามแห่งประเทศไทย (ไอแบงก์) และนายพิชัย ชุณหวชิร ประธานคณะกรรมการแผนฟื้นฟูธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) มารายงานความคืบหน้าการแก้ปัญหาหนี้เสียของธนาคารทั้งสองแห่ง เมื่อวันที่ 19 ก.พ.
นายอารีพงศ์ เปิดเผยว่า กระทรวงการคลังจะเพิ่มทุนให้ธนาคารทั้งสองแห่ง จำนวน 1,000 ล้านบาท หากสามารถแก้ปัญหาหนี้เสียได้คืบหน้า และมีการปล่อยสินเชื่อใหม่ที่มีคุณภาพ โดยคำนึงถึงข้อท้วงติงของธนาคารแห่งประเทศไทย (ธปท.) ที่เห็นว่าทั้งสองธนาคารปล่อยกู้ให้รายใหญ่มากเกินไป ก็ให้กลับมาปล่อยกู้รายย่อยมากขึ้น
สำหรับเงินเพิ่มทุนครั้งนี้ มาจากงบประมาณปี 2556 ที่ตั้งไว้ตั้งแต่ปี 2555 ซึ่งดูจากตัวเลขแล้วน่าจะพอแก้ปัญหาได้ แม้ว่าจะห่างจากที่ทั้งสองธนาคารขอมารวมกันเป็นเงินสูงถึง 2 หมื่นล้านบาท เป็นของไอแบงก์ 1.4 หมื่นล้านบาท เพื่อให้เงินกองทุนต่อสินทรัพย์เสี่ยง (บีไอเอส) ที่ติดลบ 5% กลับมาเป็นบวก ขณะที่เอสเอ็มอีแบงก์ขอเพิ่มทุน 6,000 ล้านบาท เพื่อให้เงินกองทุนที่ติดลบประมาณ 1% กลับมาเป็นบวกเช่นกัน
นายอารีพงศ์ กล่าวว่า ในส่วนการหาผู้รับผิดชอบหนี้เสียที่เกิดขึ้นจำนวนมาก ขณะนี้กรรมการทั้งสองธนาคารได้ตั้งคณะกรรมการสอบสวนแล้ว แต่ทางกระทรวงการคลังยังไม่ได้รับรายงานว่ามีความคืบหน้า ขณะที่พนักงานของไอแบงก์ร้องเรียนว่า นายธานินทร์ บริหารธนาคารผิดพลาด ทำให้เงินฝากไหลออกและหนี้เสียเพิ่มขึ้น ทางกระทรวงการคลังยังไม่ได้ตั้งคณะกรรมการตรวจสอบข้อเท็จจริงดังกล่าว ซึ่งคิดว่าเป็นเรื่องของการบริหารที่อาจจะมีพนักงานบางส่วนไม่พอใจ ซึ่งถือเป็นเรื่องปกติ
ด้านนายทนุศักดิ์ เล็กอุทัย รมช. คลัง กล่าวว่า กระทรวงการคลัง พร้อมรับข้อเสนอจาก ธปท. ในการปล่อยสินเชื่อให้กับผู้ประกอบการรายย่อยมากขึ้น และจะมีความเข้มงวดนการปล่อยสินเชื่อมากขึ้น เพราะก็มีบทเรียนแล้ว แต่ก็คงไม่ได้สามารถปฎิเสธปล่อยกู้รายใหญ่ได้ทั้งหมด โดยเฉพาะที่ธนาคารปล่อยกู้ไปแล้ว เพราะหากไม่ให้กู้ก็จะทำให้เกิดหนี้เสียับธนาคาร